Maribor, 17.3.2014

**Zapisnik 3. redne seje ŠS MF UM z dne 17.3.2014**

Seja je potekala v ponedeljek, dne 17. 3. 2014 ob 16.00 uri v študentskih prostorih, v 2. nadstropju stavbe MF UM.

Prisotni so bili:

* Člani ŠS MF: Eva Nike Cvikl, prodekanja za študentska vprašanja na MF UM, Tadej Petek - sekretar MF UM, Tadej Horvat – predsednik 6. letnika, Nejc Bukovnik – predstavnik 6. letnika, Una Mršić – predsednica 5. letnika, Jure Terglav – predstavnik 5. letnika, Dobruška Černela – predsednica 4. letnika, Denis Sraka – predstavnik 4. letnika, Monika Marković – predsednica 3. letnika, Špela Pintar – predstavnica 3. letnika, Tadej Petreski – predstavnik 2. letnika, Vid Delopst – predsednik 1. letnika, Anja Cestnik – predstavnica 1. letnika
* Ostali: Andraž Stožer – predsednik KOK, Ines Kebler - študentka 3. letnika, Jan Hansel - študent 5. letnika

Odsotni povabljeni:

* Člani ŠS: Boštjan Muminović – predsednik 2. letnika
* Ostali:/

Dnevni red:

1. Potrditev dnevnega reda

2. Zapisniki

3. Habilitacije

4. Predstavitev kandidatov za ŠS UM

5. Študentska problematika

6. Razno

Ad 1.

Prodekanja prične sejo s pozdravom vseh navzočih in predstavi dnevni red današnje seje. Na glasovanje je dala

**SKLEP 1:**

**Študentski svet MF UM potrdi predlagani dnevni red 3. redne seje. (10 ZA /0 PROTI /0 VZDRŽANIH)**

Ad. 2

Prodekanja vpraša, če ima kdo kakšne pripombe na zapisnik 2. redne ali 1. izredne seje. Pripomb ni. Na glasovanje je bil dan naslednji sklep:

**SKLEP 2:**

**Študentski svet MF UM potrdi zapisnik 2. redne ter 1. izredne seje. (10/0/0)**

Ad. 3

Na ŠS MF UM je prišla prošnja za podajo mnenja o Otiliji Petek,univ.dipl.biol., ki je vložila popolno vlogo za tretjo izvolitev v naziv asistentka za predmetno področje »biologija celice«.

Seji se ob 16.06 pridruži Tadej Horvat.

Prodekanja pove, da ocene študentske ankete niso vzpodbudne (0,17 na lestvici od -2 do 2), študentske ankete vsebujejo veliko negativnih komentarjev o pedagoškem delu in odnosu do študentov. Po pogovoru s študenti 3. letnikov je prodekanja ugotovila, da so z njo nekateri študenti zadovoljni, vendar želijo, da bi se vsebina njenih vaj uskladila z predavanji. Študenti 2. letnika imajo glede kandidatke deljena mnenja.

Monika Markovič in Žiga Volgemut izpostavita, da so bila nekatere vsebine napačno predstavljene na vajah, zaradi česar so imeli študenti na kolokviju napačno označen odgovor. Po vpogledu kolokvija je bilo to izpostavljeno nosilki predmeta. Jure Terglav pove, da je mnenja, da je potrebno upoštevati trenutne rezultate mnenja študentov. Tadej Petreski, predstavnik 2. letnika, pove, da je kandidatka pri vajah iz biokemije pričakovala preveč obsežno predpripravo s strani študentov. Meni, da ima kandidatka do študentov neprimeren odnos, saj se zgraža na vajah nad njihovim neznanjem. Priprava na vajo je bila za študente zelo naporna in izčrpna.

Doc. Andraž Stožer vpraša, če lahko člani ŠS utemeljijo, zakaj nekateri študentje menijo, da je žaljiva do študentov. Tadej Petreski pove, da ima predvsem neprimeren odnos do študentov, ki na vajo niso bili dobro pripravljeni, a ni bil nujno žaljiv. Če je študent bil dobro pripravljen na vajo, je bil odnos kandidatke večinoma primeren.

Vid Delopst, predsednik 1. letnika, pove, da je mnenje študentov o kandidatki mešano. Nekateri so z njo zadovoljni, nekateri so pa izrazito razočarani, saj obsoja določene študente glede tega, iz katere srednje šole prihajajo in jih glede na šolanje obsoja, kakšni zdravniki bodo – po njenem mnenju večinoma slabi.

Ob tej priliki prodekanja izpostavi, da mora ŠS MF resno pretehtati odločitev o mnenju glede izvolitve. Una Mršič izpostavi, da se ji zdi kritično, da kandidatka napačno predava nekatere osnovne pojme iz biologije celice (difuzija, mitoza in mejoza,…).

Seji se ob 16.25 pridruži skupina študentov 2. letnika. Zdi se jim, da kandidatka rada preveč burno odreagira, čeprav misli dobro. Na vajah je, glede na njihov obseg, po mnenju študentov zahtevala preveč. Študente je bilo strah iti na vaje. Glede razlage vaj opažajo, da se kandidatka rada preveč osredotoča na posamezne podrobnosti in ne na celotno sliko. Bistva ni znala smiselno razložiti, na vajah pa je, neprofesionalno, preveč razlagala o svojem osebnem življenju in čustvovanju. Če bi jo morali oceniti, bi ji po večini dali negativno oceno. Za kolokvij iz vaj je sicer bilo dovolj, da so se naučili iz priporočene skripte.

Tadej Jalšovec vpraša, če je kandidatka že kdaj opravila razgovor s nosilko predmeta. Po informacijah ŠS še to ni bilo storjeno. Doc. Stožer izpostavi, da z naslednjim študijskim letom vstopa v veljavo nov pravilnik o opravljanju razgovorov s pedagoškimi delavci. Pritožbena pot še zoper kandidatko ni bila sprožena.

Monika Markovič pove, da je mnenje študentov sedanjega 3. letnika večinoma negativno, glede (negativnega) mnenja študentov 2. letnika se ji pridružuje Tadej Petreski.

Na glasovanje je bil dan naslednji sklep:

**SKLEP 3:**

**Študentski svet MF UM daje pozitivno mnenje o pedagoškem delu Otilije Petek, univ.dipl.biol., ki je vložila popolno vlogo za tretjo izvolitev v naziv asistentka za predmetno področje »biologija celice« (0/11 PROTI/1 VZDRŽANIH)**

Na ŠS MF UM je prišla prošnja za podajo mnenja o Miranu Križančiču, dr. med., ki je vložil popolno vlogo za izvolitev v naziv asistent za predmetno področje »kirurgija«.

Študentska anketa pri kandidatu še ni bila izvedena. Tadej Horvat pove, da študentje 6. letnika o kandidatu nimajo mnenja. Drugih mnenj o kandidatu ni.

Na glasovanje je bil dan naslednji sklep:

**SKLEP 4:**

**Študentski svet MF UM mnenja o kandidatu Miranu Križančiču, dr. med., ki je vložil popolno vlogo za izvolitev v naziv asistent za predmetno področje »kirurgija«, ne more podati. (12/0/0)**

Ad. 4

Prodekanja pove, da se na vsaki fakulteti volijo predstavnik in namestnik predstavnika, ki zastopajo študente fakultete kot člani Študentskega sveta UM. Na MF je 1 kandidat za predstavnika ŠS UM, Tadej Jalšovec, ter 2 kandidata za namestnika predstavnika.

Tadej Jalšovec, študent 5. letnika, predstavi svoje izkušnje, pridobljene tekom njegovega študija. Predstavi se tudi Monika Sobočan, študentka 4. letnika, ki kandidira za namestnico predstavnika. Nato se predstavi drugi kandidat za namestnika predstavnika, Žiga Volgemut, študent 3. letnika.

Prodekanja odpre debato s kandidati. Po končani debati prodekanja pove, da bodo volitve čez dva tedna.

Ad. 5

Tadej Horvat pove, da je pri predmetu Onkologija prišlo do težave, saj je v sistemu AIPS bil naveden izpit četrtek, izpit pa je bil dejansko v petek. Zaradi tega je v četrtek veliko število študentov prišlo iz kliničnih vaj (tudi iz Kopra) na domnevni izpit (ki ga nato ni bilo), kar jim je povzročilo veliko nejevolje.

Prodekanja bo se o problemu podrobneje pozanimala do naslednje seje.

Una Mršić pove, da je v 5. letniku problem glede skupin pri kliničnih vajah. Una Mršić je sezname sama posodobila, tako da v njih ni študentov, ki so na Erasmus izmenjavi. Teh seznamov strokovne službe nato niso uporabile. Sedaj je želja strokovnih služb, da študentje menjajo svojo skupino pri vajah, da bodo skupine bolj uravnovešene.

Jan Hansel vpraša, če je kaj napredka glede digitalizacije urnikov. Prodekanja pove, da zaenkrat še ni napredka.

**SKLEP 5:**

**Študentski svet MF UM poziva vodstvo MF UM, da odgovori na sklep 8 Konstitutuvne seje ŠS ter priložen dopis. (12/0/0)**

Predsednica in predstavnica 3. letnika povesta, da je še vedno težava glede rednega izvajanja pedagoškega procesa. Glede tega se prodekanja strinja, da bo ŠS MF v povezavi s predstavniki strokovnih služb, predsednikom KOK ter dekanom MF UM sklical delovni sestanek.

Una Mršić pove, da je mnenja, da bi bilo dobro poudariti pomen pritožbene poti na MF UM. Doc. Andraž Stožer pove, da bi bilo dobro, da se študentom ob začetku letnika poudari, kakšen je pomen študentske ankete. Gre namreč za enega izmed redkih načinov, da je študent slišan. Jan Hansel vpraša, če se je že kdaj razmišljalo v smeri ocenjevanja ločenih pedagoških sklopov. O tem se bo prodekanja pozanimala.

Ad. 6

Prodekanja povpraša na pripombe o Analizi rezultatov ECTS ankete. Med problematičnimi predmeti je Interna medicina s propedevtiko, kjer je premalo predavanj in vaj ter preveč seminarjev, premalo je tudi ur, namenjenih samostojnemu delu.

**SKLEP 6:**

**ŠS MF potrdi poročilo o Analizi študentskih anketa za leto 2012/2013. (12/0/0)**

Doc. Andraž Stožer izpostavi, da si je na 2. izstopnem kolokviju iz fiziologije veliko število študentov med seboj nedovoljeno pomagalo, kljub večkratnim opozorilom s strani doc. Stožerja. Monika Markovič izpostavi, da je problem, da v veliki časovni stiski marsikateri študent pozabi na etičnost svojih dejanj. Ob tem doc. Andraž Stožer prosi ŠS MF, da se med študenti širi moralno, etično in pošteno opravljanje študijskih obveznosti. Prodekanja da pobudo DŠMM, da kreativno pripravi sestanek (debato, okroglo mizo, ipd.) za študente MF, kjer se bo natančneje predstavila ta problematika.

Tadej Horvat obvesti člane ŠS MF, da bo 20.03. s strani Zdravniške zbornice Slovenije organiziran sestanek glede pripravništva.

Na ŠS MF je prišel predlog bolj natančnega opredeljevanja ciljev in nalog ŠS MF UM. Prodekanja predlaga naslednje cilje:

- pogovori in sodelovanje s strokovnimi službami

- načrt ukrepov glede goljufanja

- vzpostavitev operativne spletne strani ŠS MF

- oblikovanje newsletterja, ki bo izhaja dvakrat mesečno

- feedback o sklepih ŠS MF

Člani ŠS MF se s predlaganimi cilji strinjajo.

Seja se konča ob 18.30.

Zapisal:

Tadej Petek

Sekretar ŠS MF UM

Predsedujoča:

Eva Nike Cvikl

Prodekanja za študentska vprašanja MF UM